Activision Blizzard
Historia

Joulukuussa 2007 ilmoitettiin, että Vivendi Games yhdistyisi Activisionin kanssa perustaen holdingyhtiön Activision Blizzardin. Bobby Kotick nimitettiin yhtiön presidentiksi ja toimitusjohtajaksi, ja Rene Penisson yhtiön puheenjohtajaksi.
Vuonna 2010 Activision Blizzard teki 10-vuotisen julkaisusopimuksen Bungie Studiosin kanssa. Vuoden 2010 loppuun mennessä Activision Blizzard oli maailman suurin videopelien kustantaja.
Activision Blizzardin vuonna 2011 julkaistu peli Call of Duty: Modern Warfare 3 tuotti yli 400 miljoonaa dollaria pelkästään Yhdysvalloissa ja Isossa-Britanniassa ensimmäisen 24 tunnin aikana, tehden siitä kaikkien aikojen suurimman viihdelanseerauksen. Se oli myös kolmas peräkkäinen vuosi, kun Call of Duty -sarja rikkoi suurimman julkaisuennätyksen, Call of Duty: Black Ops rikkoi 360 miljoonaa dollaria ensimmäisenä päivänä, ja Call of Duty: Modern Warfare 2 rikkoi 310 miljoonaa dollaria.
Vuonna 2011 Activision Blizzard debytoi Skylanders -pelisarjan, joka yhdistää fyysiset toimintahahmot videopeliin. Pelisarjan ensimmäinen osa Skylanders: Spyro’s Adventure palkittiin  kahdella ”Toy Industry Association” -palkinnolla vuonna 2011: ”Game of the Year” ja ”Innovative Toy of the Year”.
Heinäkuussa 2013 Activision Blizzard ilmoitti ostavansa noin 429 miljoonaa osaketta Vivendiltä 5,83 miljardilla dollarilla, jonka seurauksena Vivendi ei ollut enää Activision Blizzardin emoyhtiö. Kotick pysyi yhtiön toimitusjohtajana ja presidenttinä, kun taas Brian Kelly siirtyi puheenjohtajaksi.
Activision Blizzard julkaisi 9. syyskuuta 2014 uuden nimikkeen, Destinyn. Videopeli tienasi yli 500 miljoonaa dollaria vähittäismyynnissä julkaisun ensimmäisenä päivänä, mikä oli ennätyksellinen määrä uudelle videopelille. Saman vuoden marraskuussa julkaistiin Call of Duty: Ghosts, jonka käsikirjoitti Stephen Gaghan. Peli tienasi ensimmäisenä julkaisupäivänä yli miljardi dollaria.
Vuonna 2015 Activion Blizzard liittyi S&P 500 -listaan, tehden siitä kolmannen yrityksen, joka on sitoutunut pelaamiseen, ja vuonna 2017 Fortune 500 -listaan, tehden siitä kolmannen peliyhtiön, Electronic Artsin ja Atarin jälkeen.
Alkuvuodesta 2019 tuloksen julkistamisen jälkeen Activision Blizzard ilmoitti irtisanovansa noin kahdeksansataa 9600 työntekijästään. Yhtiön osakkeiden hinta oli puolittunut sitten lokakuun 2018.
Maaliskuussa 2020 yhtiö ilmoitti, että Daniel Alegresta tulee uusi presidentti, siirtyen Coddy Johnsonin tilalle.
Kesällä 2021 uutisoitiin laajalti syytöksistä yhtiössä tapahtuvasta seksismistä, häirinnästä ja syrjinnästä. 20. heinäkuuta 2021 yhtiötä vastaan nostettiin kanne syytöksiin liittyen. Yhtiön työntekijät järjestivät ulosmarssin ja vaativat toimitusjohtaja Bobby Kotickin erottamista. Julkisuuteen vuotaneissa sisäisissä sähköpostiviesteissä suurten peliyhtiöiden Nintendo, Microsoft ja Sony toimitusjohtajat tuomitsivat häirintä- ja väärinkäytöstapaukset. Myös toinen kanne nostettiin, jossa yhtiön osakkeenomistajat syyttivät Activison-Blizzardia ongelmien peittelystä tilinpäätöksissään,  vaikkakin se hylättiin, koska vahingonkorvauskynnys ei ylittynyt. Liittovaltion virasto Equal Employment Opportunity Commission nosti myös kanteen Activision-Blizzardia vastaan oman yhtiön työoloja koskevan tutkimuksensa perusteella, mutta asia sovittiin tuomioistuimen ulkopuolella ja tapausta koskeneille työntekijöille perustettiin 18 miljoonan dollarin avustusrahasto. Lopulta joulukuussa 2023 alkuperäisen kanteen nostajat ja Activision-Blizzard sopivat asian 54 miljoonan dollarista korvauksina palkkauksen ja ylennysten eriarvoisuudesta, ja molemmat osapuolet sopivat hyväksyvänsä, ettei laajalle levinneestä häirinnästä yhtiössä ollut painavia todisteita.
18. tammikuuta 2022 kerrottiin, että Microsoft aikoo ostaa Activision Blizzardin sen kaikkein suurimmassa yrityskaupassa koskaan, jonka kauppasumma on noin 68,7 miljardia dollaria.
Kauppa-aikomusta tutkittiin kilpailulainsäädännön mukaan Yhdistyneessä kuningaskunnassa ja EU:ssa Brysselissä. Activion Blizzardin mobiilipelejä kehittävä King mainittiin eräänä syynä miksi kauppa olisi ongelmallinen: kauppa vaikuttaisi mobiilipelien markkinoihin. FTC esti kaupan etenemisen toistaiseksi viitaten Microsoftin hankkiman ZeniMaxin pelien yksinoikeuteen aiemman kaupan jälkeen. Kauppa viimeisteltiin 13. lokakuuta 2023 kun brittiläinen CMA antoi luvan jatkaa.
Kaupan valmistumisen jälkeen kerrottiin, että toimitusjohtaja Bobby Kotick lähtee yrityksestä 1. tammikuuta 2024.
Tammikuun 2024 lopulla Microsoft ilmoitti vähentävänsä 1900 työnpaikkaa Microsoft Gaming -osastostaan. Irtisanomiset kohdistuvat valtaosin Activision Blizzardilta tulleisiin tekijöihin.